b'\n_START_ARTICLE_\nValerijus Smilgevi\xc4\x8dius\n_START_SECTION_\nBiografija\n_START_PARAGRAPH_\n1972 m. baig\xc4\x97 Vilniaus valstybin\xc4\xaf universitet\xc4\x85. 1982 m. Baltarusijos TSR Moksl\xc5\xb3 akademijos Fizikos institute apgyn\xc4\x97 fizikos ir matematikos moksl\xc5\xb3 kandidato (dabar \xe2\x80\x93 daktaro) disertacij\xc4\x85 tema \xe2\x80\x9ePikosekundini\xc5\xb3 \xc5\xa1viesos impuls\xc5\xb3 parametrin\xc4\x97s generacijos matomajame ir IR diapazonuose proces\xc5\xb3 dinaminiai ir statistikiniai tyrimai\xe2\x80\x9c (vadovas Algis Petras Piskarskas). 1997 m. Vilniaus universitete apgyn\xc4\x97 habilituoto fizini\xc5\xb3 moksl\xc5\xb3 daktaro disertacij\xc4\x85 tema \xe2\x80\x9eStipri pikosekundini\xc5\xb3 ir nanosekundini\xc5\xb3 \xc5\xa1viesos impuls\xc5\xb3 parametrin\xc4\x97 s\xc4\x85veika kristaluose ir skys\xc4\x8diuose\xe2\x80\x9c. Vilniaus universiteto Fizikos fakulteto Kvantin\xc4\x97s elektronikos katedros vyresnysis mokslo darbuotojas (dirba nuo 1974 m.), iki 2000 m. \xe2\x80\x93 docentas, nuo 2000 m. \xe2\x80\x93 profesorius._NEWLINE_Sta\xc5\xbeavosi Milano politechnikos institute (Italija)._NEWLINE_Ilgametis student\xc5\xb3 mokslini\xc5\xb3 konferencij\xc5\xb3 \xe2\x80\x9eLaisvieji skaitymai\xe2\x80\x9c Fizikos fakultete organizatorius.\n_START_SECTION_\nMokslin\xc4\x97 veikla\n_START_PARAGRAPH_\nSvarbiausi darbai i\xc5\xa1 kvantin\xc4\x97s elektronikos, netiesin\xc4\x97s optikos ir lazerin\xc4\x97s medicinos. 1997 m. paskelbtame habilitaciniame darbe pirm\xc4\x85 kart\xc4\x85 pasi\xc5\xablyta parametrinei \xc5\xa1viesos generacijai taikyti dvipluo\xc5\xa1t\xc4\xaf ir tripluo\xc5\xa1t\xc4\xaf kaupinim\xc4\x85. Per 150 mokslini\xc5\xb3 darb\xc5\xb3 autorius ir bendraautoris.'